Euroopa Liidu Teataja 320 E , 15/12/2005 Lk 0142 - 0144



P6_TA(2005)0065 AKV-ELi parlamentaarse ühisassamblee töö 2004. aastal Euroopa Parlamendi resolutsioon AKV-ELi parlamentaarse ühisassamblee tegevuse kohta 2004. aastal (2004/2141(INI)) Euroopa Parlament, - võttes arvesse 23. juunil 2000 Cotonous allkirjastatud Aafrika, Kariibi mere ja Vaikse ookeani (AKV) riikide ning Euroopa Ühenduse ja selle liikmesriikide vahelist partnerluslepingut (Cotonou leping) [1], mis jõustus 1. aprillil 2003; - võttes arvesse AKV-ELi parlamentaarse ühisassamblee (PÜA) töökorda, mida on viimati muudetud Haagis 25. novembril 2004, [2] - võttes arvesse AKV-ELi parlamentaarse ühisassamblee seitsmendal istungjärgul Addis Abebas (Etioopia) 16.- 19. veebruaril 2004 vastu võetud resolutsioone [3] järgmistel teemadel: - majanduskoostöö lepingud: probleemid ja võimalused; - konfliktide ennetamine ja lahendamine ning püsiva rahu kehtestamine; - vaesuse poolt põhjustatud haigused ja reproduktiivtervis AKV riikides; - puuvill ja teised toorained: AKV riikides esinevad probleemid; - tormikahjustused Vaikse ookeani, India ookeani ja Kariibi mere piirkonnas ning vajadus tagada kiire reageerimine loodusõnnetustele; - võttes arvesse PÜA kaheksandal istungjärgul Haagis (Madalmaad) 22.- 25. novembril 2004 vastu võetud resolutsioone [2] järgmistel teemadel: - poliitiline dialoog (Cotonou lepingu artikkel 8); - toiduabi ja toiduainetega kindlustatus; - olukord Darfuris; - tormikahjustused Kariibi mere piirkonnas; - võttes arvesse nõukogu 19. veebruari 2004. aasta määrust (EÜ) nr 314/2004, mis käsitleb teatavaid piiranguid Zimbabwe suhtes, [4] - võttes arvesse kodukorra artiklit 45; - võttes arvesse arengukomisjoni raportit (A6-0044/2005); A. arvestades, et PÜA on maailma koostöö ja arengu eeskuju ning aitab kaasa võrdõiguslikkusel rajaneva avatud põhja-lõuna dialoogi pidamisele; B. arvestades, et alaliste komiteede moodustamine aitas kaasa assamblee ajaloolisele arengule tõelise parlamentaarse assamblee suunas; C. arvestades, et 2004. aastal toimus neli ühismissiooni: Eritreas 22.-25. jaanuaril, valimiste vaatlemine Malaavis 18.-20. mail, AKV-ELi tippkohtumine Maputos (Mosambiik) 21.-24. juunil ning AKV-ELi majanduslike ja sotsiaalsete huvirühmade 7. piirkondlik seminar Fidžil 18.-20. oktoobrini; D. arvestades, et esimest korda saatis AKV rühm vaatlusmissiooni 10.- 13. juunil 2004 toimunud Euroopa Parlamendi valimistele Haagi (Madalmaad) ja Budapesti (Ungari); E. arvestades PÜA tähtsust Cotonou lepingu artiklis 8 ette nähtud poliitilise dialoogi rakendamisel, eelkõige demokraatia tugevdamise, hea valitsemistava rakendamise ja inimõiguste kaitse osas; F. arvestades, et 14. novembril 2004 leppis Etioopia valitsus põhimõtteliselt kokku piiri määramise osas Eritreaga, järgides rahvusvahelise piirikomisjoni otsust; G. arvestades, et 21. jaanuaril 2004 kordas Euroopa Parlamendi president PÜA ees kõneldes Euroopa Parlamendi seisukohta Zimbabwe delegatsiooni küsimuses; H. arvestades, et inimõiguste ning mõtte-, ühinemis- ja rahumeelse kogunemise vabaduse olukord Zimbabwes on veelgi halvenenud; I. arvestades, et AKV-ELi majandusarengu-, finants- ja kaubanduskomitee kaasraportöörid ei suutnud õigeaegselt kokku leppida ühisteksti osas Euroopa Arengufondi eelarvesse kaasamise kohta; J. arvestades vastavalt Ettevõtlusarengu Keskuse (EAK) ning AKV-ELi põllumajanduse- ja maapiirkondadega seotud tehnilise keskuse (PTK) pöördumisi PÜA poole; K. arvestades eesistujariigi Madalmaade ja kohalike ametiasutuste suurepärast panust Haagis toimunud kaheksanda istungjärgu korraldamisse ja töösse; 1. kutsub PÜAd üles kinnistama oma rolli poliitilise dialoogi foorumina kooskõlas Cotonou lepingu artikliga 8; 2. õnnitleb PÜA juhatust jõupingutuste eest positiivse panuse andmisel Etioopia ja Eritrea vahelise piirivaidluse rahumeelsesse lahendamisse dialoogi abil ja kooskõlas rahvusvahelise õigusega; 3. rõhutab PÜA 25. novembri 2004 resolutsiooni (olukorra kohta Darfuris) poliitilist tähtsust; resolutsioonis mõistetakse hukka Darfuris valitsev vägivald ning nõutakse poliitilist lahendust, mis tugineks Ühinenud Rahvaste Organisatsiooni (ÜRO) Julgeolekunõukogu resolutsioonidel nr 1564 ja 1574 (2004); 4. kutsub PÜAd üles jätkama tööd inimõiguste valdkonnas ning aitama sellega kaasa Cotonou lepingu artiklis 8 käsitletud poliitilisele dialoogile; nõuab kodanikuühiskonna suuremat kaasamist PÜA ja selle alaliste komiteede töösse; 5. soovitab erinevaid komiteesid huvitavate küsimuste käsitlemiseks kehtestada koostöö kord, mis võimaldaks komiteedel esitada arvamusi vastutava komitee raportite kohta; 6. tervitab AKV liikmete tööd, tänu millele valmistati 2004. aastal paremini ette kiireloomulised kompromissresolutsioonid, mistõttu lõpphääletus eraldi kodades osutus ebavajalikuks; 7. tervitab komisjoni uue koosseisu suhtumist infotundi, mille käigus vastatakse küsimustele kirjalikult ja täiendavatele küsimustele suuliselt; palub nõukogul järgida sama korda; 8. kutsub komisjoni ja teisi resolutsiooni saajaid üles parandama eelmiste resolutsioonide järelmeetmeid, eriti alaliste komiteede koosolekute ajal; 9. tervitab AKV parlamendiliikmete delegatsiooni saatmist 10.- 13. juunil 2004. toimunud Euroopa Parlamendi valimistele Haagi (Madalmaad) ja Budapesti (Ungari) ning tervitab seda kui uut etappi PÜA arengus täielikult võrdsete partnerite assamblee suunas; 10. õnnitleb AKV rühma võetud kohustuse täitmise puhul, mille kohaselt ELi territooriumil toimuvatel kohtumistel ei tohi Zimbabwe delegatsioonis olla liikmeid, kelle suhtes kehtivad nõukogu piiravad meetmed; on kindel, et võetud kohustust täidetakse ka tulevikus; 11. kutsub PÜAd üles Bamakos (Mali) peetaval plenaaristungil vastu võtma raportit Euroopa Arengufondi hõlmamise kohta Euroopa Liidu eelarvesse; rrõhutab, et Euroopa Arengufondi hõlmamisega Euroopa Liidu (EL) eelarvesse peaks kaasnema PÜA poliitilise rolli tugevdamine AKV-ELi partnerluse raames eraldatud rahaliste vahendite kasutamise järelevalves; 12. tervitab AKV-ELi majandusarengu-, finants- ja kaubanduskomitee korrapärast tööd AKV-ELi majanduskoostöö lepingute kontrollimisel, mis toimus kööstöös komisjoni ja kodanikuühiskonna esindajatega; 13. tervitab tugevnenud koostööd PÜA ning ÜRO ja selle eri organite vahel ning kutsub PÜAd jätkama selle koostöö arendamist; 14. kutsub PÜAd üles kaasa aitama AKV riikide parlamentide rolli tugevdamisele parlamentaarse kontrolli teostamisel oma riigi valitsuste üle, eelkõige arenguabi valdkonnas; 15. kutsub PÜAd üles täielikult oma võimu rakendama, valvamaks demokraatlikult EAK ja PTK kui Cotonou lepingu alusel asutatud organite järele, nagu PÜA tegi Addis Abebas EAKga ning Haagis PTKga peetava üldise debati raames, seoses toiduabi ja toiduainetega kindlustatuse aruande läbivaatamisega; 16. õnnitleb PÜA juhatust istungjärkude päevakordade tasakaalustamise puhul, mille tulemusena oli rohkem kõneaega eraldatud kuulajaskonnale ning sõnavõtud tribüünilt olid harvemad ja enamasti lühemad; 17. kutsub juhatust üles mitte korraldama koosolekuid samaaegselt täiskogu istungitega; 18. märgib rahuldustundega ära mitteriiklike osalejate kaasatuse erikoosolekutesse, sealhulgas naiste foorumisse; 19. rõhutab väärtust, mis lisandub PÜA istungite pidamisest ELi eri liikmesriikides rotatsiooniprintsiibil, ja usub, et see rotatsioon tuleks säilitada ka tulevikus, kas järgides nõukogu eesistumise vahetumist või muud süsteemi, kui kõik liikmesriigid ratifitseerivad Euroopa põhiseaduse; märgib siiski, et AKV liikmed tervitaksid istungite toimumist ilmastikutingimuste poolest külalislahkemal aastaajal, mille võiks saavutada PÜA istungite vahetamise või asendamise teel; 20. õnnitleb Madalmaid kui eelmist 1eesistujariiki, Noord Brabanti ja Zeelandi provintse ning Haagi ja Rotterdami linnavõime nende aktiivse panuse eest 8. istungi, eriti töökursuste korraldamisse; 21. kutsub Ühendkuningriiki kui tulevast eesistujariiki ja Euroopa Parlamendi juhatust tegema asjakohaseid ettevalmistusi 10. istungi pidamiseks Ühendkuningriigis; 22. kutsub PÜAd vastavalt Cotonou lepingu artikli 17 lõikele 3 korraldama koosolekuid piirkondlikul või allpiirkondlikul tasandil, võttes aluseks AKV riikide olemasolevaid parlamentaarseid struktuure, eriti aga piirkondlikku koostööd konfliktide ärahoidmiseks ja lahendamiseks ning majanduskoostöö lepingute sõlmimist ja rakendamist; 23. tervitab kiirust, millega PÜA dokumente avaldatakse Internetis - see on hädavajalik vahend PÜA sujuvaks toimimiseks olukorras, kus liikmetevahelised geograafilised kaugused on väga suured; 24. kutsub PÜAd ja kahte kaassekretariaati süstemaatiliselt kasutama elektronposti ja Interneti dokumentide edastamiseks liikmetele ning julgustama Interneti kasutamist seal, kus see on kättesaadav; 25. tervitab Üleaafrikalise Parlamendi avaistungit, mis peeti märtsis 2004 Addis Abebas, ning teeb ettepaneku tihedaks koostööks EP ja Üleaafrikalise Parlamendi liikmete vahel ning EP ametnike ja Üleaafrikalise Parlamendi ametnike vahetusprogrammiks, et abistada neil valmistuda esimesteks otsevalimisteks, mis on kavandatud 2009. aasta märtsiks; 26. teeb oma presidendile ülesandeks edastada käesolev resolutsioon AKV-ELi nõukogule, AKV-ELi parlamentaarsele ühisassambleele, AKV riikide parlamentidele, Põhja-Brabanti ja Zeelandi provintsi valitsejatele, Haagi ja Rotterdami linnapeadele ning komisjonile. [1] EÜT L 317, 15.12.2000, lk 3. [2] ELTs seni avaldamata. [3] ELT C 120, 30.4.2004, lk 1. [4] ELT L 55, 24.2.2004, lk 1. Määrust on muudetud komisjoni määrusega (EÜ) nr 1488/2004 (ELT L 273, 21.8.2004, lk 12). --------------------------------------------------